***Suvestinė redakcija nuo 2022-06-21***

PATVIRTINTA

Kauno miesto savivaldybės tarybos

2019 m. rugsėjo 10 d.

sprendimu Nr. T-395

**VERSLO TARYBOS VEIKLOS NUOSTATAI**

# I SKYRIUS

# BENDROSIOS NUOSTATOS

1. Šie nuostatai nustato Verslo tarybos sudarymą, jos veiklos organizavimą, funkcijas, Verslo tarybos teises, jos narių pareigas ir atsakomybę, sprendimų priėmimą ir jų įforminimą.
2. Verslo taryba savo veikloje vadovaujasi Lietuvos Respublikos vietos savivaldos įstatymu, Kauno miesto savivaldybės tarybos 2019 m. rugsėjo 10 d. sprendimu Nr. T-395 „Dėl Verslo tarybos“, Kauno miesto savivaldybės, Kauno prekybos, pramonės ir amatų rūmų ir Kauno krašto pramonininkų ir darbdavių asociacijos bendradarbiavimo sutartimi, šiais veiklos nuostatais ir kitais teisės aktais.

3. Verslo tarybos uždavinys – patarti Kauno miesto savivaldybei (toliau – Savivaldybė) miesto bendruomenės socialinio kapitalo stiprinimo, miesto ekonominio vystymosi skatinimo srityje, daryti pozityvią įtaką miesto įvaizdžio ir strategijų kūrimui, prisidėti prie įvairių plėtros programų įgyvendinimo ir verslo aplinkos tobulinimo.

4. Verslo taryba savo sprendimus priima laikydamasi nešališkumo, objektyvumo, lygiateisiškumo ir nediskriminavimo principų. Priimdama sprendimus Verslo taryba yra savarankiška.

**II SKYRIUS**

**VERSLO TARYBOS SUDARYMAS IR VEIKLOS ORGANIZAVIMAS**

5. Verslo taryba sudaroma Savivaldybės tarybos kadencijos laikotarpiui ir jos sudėtis keičiama Savivaldybės tarybos sprendimu.

6. Verslo taryba savo įgaliojimų laikui sudaroma iš 15 narių: po 5 (penkis) Savivaldybės, Kauno prekybos, pramonės ir amatų rūmų ir Kauno krašto pramonininkų ir darbdavių asociacijos (toliau – šalys) atstovus.

7. Verslo tarybos darbui vadovauja Verslo tarybos pirmininkas, kuris renkamas rotacijos principu vieniems metams iš šalių deleguotų atstovų paprasta balsų dauguma. Pirmininkas pirmą kartą išrenkamas per pirmąjį Verslo tarybos posėdį.

8. Jeigu Verslo tarybos pirmininku renkamas Savivaldybės tarybos narys, jis turi būti nepriekaištingos reputacijos, kaip ji yra apibrėžta Lietuvos Respublikos vietos savivaldos įstatyme, ir įstatymų nustatyta tvarka per pastaruosius 3 metus neturi būti pripažintas šiurkščiai pažeidusiu [Viešųjų ir privačių interesų derinimo valstybinėje tarnyboje įstatymą](https://www.infolex.lt/ta/74651" \o "Lietuvos Respublikos viešųjų ir privačių interesų derinimo valstybinėje tarnyboje įstatymas" \t "_blank). Verslo tarybos pirmininkas Savivaldybės mero siūlymu netenka savo įgaliojimų prieš terminą Savivaldybės tarybos sprendimu, jeigu jis pripažįstamas šiurkščiai pažeidusiu [Viešųjų ir privačių interesų derinimo valstybinėje tarnyboje įstatymą](https://www.infolex.lt/ta/74651" \o "Lietuvos Respublikos viešųjų ir privačių interesų derinimo valstybinėje tarnyboje įstatymas" \t "_blank) arba neatitinkančiu nustatytų nepriekaištingos reputacijos reikalavimų.

9. Verslo tarybos pirmininkas gali atsistatydinti iš pareigų savo noru.

10. Verslo tarybos pirmininkas sudaro posėdžio darbotvarkę ir ne vėliau kaip prieš savaitę iki posėdžio supažindina su ja šalių deleguotus atstovus. Klausimai į Verslo tarybos posėdžio darbotvarkę įtraukiami Verslo tarybos pirmininko ar šalių atstovų iniciatyva.

11. Verslo tarybos veiklos forma yra posėdžiai. Posėdžiams pirmininkauja Verslo tarybos pirmininkas. Jeigu Verslo tarybos pirmininkas dėl svarbių priežasčių negali dalyvauti posėdyje, posėdžiui pirmininkauja tos pačios šalies pirmininko deleguotas Verslo tarybos atstovas ir atlieka šiuose nuostatuose pirmininkui priskirtas funkcijas.

12. Verslo tarybos posėdžiai šaukiami pagal poreikį, bet ne rečiau kaip kartą per ketvirtį. Iniciatyvos teisę sušaukti posėdį turi Verslo tarybos pirmininkas ir į Verslo tarybą šalies deleguotas atstovas. Tokiu atveju jis teikia pasiūlymą Verslo tarybos pirmininkui, kuris per 1 savaitę nuo pasiūlymo gavimo dienos turi sušaukti Verslo tarybos posėdį. Posėdžio medžiaga šalių nariams pateikiama ne vėliau kaip prieš 2 darbo dienas iki posėdžio.

13. Posėdis yra teisėtas, jei jame dalyvauja ne mažiau kaip pusė Verslo tarybos narių.

14. Visi Verslo tarybos sprendimai priimami paprasta balsų dauguma. Jeigu balsai pasiskirsto po lygiai, lemia pirmininko (posėdžio pirmininko) balsas.

15. Verslo tarybos sprendimai įforminami posėdžio protokolu. Protokolo įvadinėje dalyje nurodoma posėdžio data ir laikas, posėdžio pirmininko ir protokolą rašiusiojo asmens vardai ir pavardės, posėdžio dalyviai, svarstomieji klausimai (darbotvarkė), kviestųjų asmenų vardai, pavardės, pareigos ir kam jie atstovauja, jei atstovauja konkrečiam juridiniam asmeniui. Protokolo dėstomojoje dalyje įrašomas kiekvienas svarstomas darbotvarkės klausimas ir priimtas sprendimas konkrečiu darbotvarkės klausimu. Jei svarstomu klausimu balsuojama, nurodomi balsavimo rezultatai. Protokolą pasirašo posėdžio pirmininkas ir Verslo tarybos sekretorius. Posėdyje dalyvavusių asmenų kalbos fiksuojamos posėdžio metu daromame garso įraše, kuris yra saugomas informacinėse laikmenose. Posėdžių protokolus rašo, dokumentus tvarko ir pirmininko nurodymu reikiamus dokumentus rengia Verslo tarybos sekretorius. Sekretoriaus pareigas atlieka paskirtas Savivaldybės tarybos ir mero sekretoriato darbuotojas.

*Punkto pakeitimai:*

*Nr.* [*T-30*](https://www.e-tar.lt/portal/legalAct.html?documentId=d0813fb0f1ec11ec8fa7d02a65c371ad)*9, 2022-06-21,*

**III SKYRIUS**

**PAGRINDINĖS TARYBOS FUNKCIJOS**

16. Verslo taryba, įgyvendindama jai pavestą uždavinį, atlieka šias funkcijas:

16.1. stiprina šalių partnerystę, organizuojant tarpusavio konsultacijas verslo plėtros ir verslo aplinkos tobulinimo klausimais ir įgyvendinant vietos savivaldos uždavinius;

16.2. skatina dialogą ir bendradarbiavimą tarp valdžios ir verslo bendruomenės, kviečia šalių atsakingus asmenis dalyvauti aktualiuose renginiuose ir pareikšti savo nuomonę, kai reikia suderinti svarbius visuomenei klausimus;

16.3. koordinuoja bendradarbiavimą, kuris skatintų informacijos sklaidą ir operatyvų keitimąsi ja įvairiais miesto plėtros, strategijų kūrimo, miesto įvaizdžio klausimais;

16.4. organizuoja bendradarbiavimą regioninės plėtros (plėtros strategijos ir programos, Europos Sąjungos projektai, investicijų projektai), švietimo (profesinis rengimas, kvalifikacijos kėlimas, profesinis orientavimas), energetikos (elektros ir šilumos ūkis), inovacijų (mokslo įtaka ekonominei ir socialinei plėtrai), darnios plėtros (gamtą tausojančių technologijų diegimas pramonėje, subalansuotas vartojimas) ir kitose srityse;

16.5. bendradarbiauja rengiant ir vykdant įvairias miesto plėtros programas;

16.6. teikia metodinę pagalbą pagal šalių poreikį kylantiems klausimams spręsti;

16.7. pareiškia nuomonę svarbiais ekonomikos ir verslo klausimais, analizuojant kylančias miesto problemas ir verslo aplinkai, investiciniam patrauklumui reikšmingus rengiamus Savivaldybės tarybos ir kitų institucijų sprendimus;

16.8. sprendžia kitus Verslo tarybos kompetencijai priskirtinus klausimus.

**IV SKYRIUS**

**VERSLO TARYBOS TEISĖS IR JOS NARIŲ PAREIGOS**

17. Verslo taryba turi šias teises:

17.1. steigti ekspertų komitetus, sudaryti komisijas iš šalių atstovaujamų, taip pat neatstovaujamų (jų sutikimu) verslo organizacijų ir miesto bendruomenės atstovų aktualiems verslo bendruomenės ir miesto klausimams spręsti, nustatyti jų darbo tvarką;

17.2. gauti ekspertų komitetų ir komisijų išvadas, derinti jas Verslo tarybos posėdžiuose ir jų pagrindu rengti patarimus ir pasiūlymus Savivaldybei;

17.3. kreiptis į valstybės institucijas, mokslo ir studijų institucijas su prašymu pasitelkti kitų specialistų (ekspertų) išvadas ir kitokią reikiamą medžiagą, kviesti į savo posėdžius valstybės ir Savivaldybės institucijų ir įstaigų, kitų nevyriausybinių organizacijų ir įstaigų atstovus ir nepriklausomus ekspertus;

17.4. kviesti į savo posėdžius Savivaldybės tarybos narius, Savivaldybės administracijos padalinių, įmonių, organizacijų atstovus ir kitus asmenis;

17.5. gauti iš Savivaldybės administracijos padalinių, įmonių, įstaigų, organizacijų Verslo tarybos darbui reikiamą informaciją apie rengiamus aktualius teisės aktų projektus, taip pat kitą tiesiogiai su Verslo tarybos veikla susijusią informaciją;

17.6. skleisti visuomenei informaciją apie Verslo tarybos veiklą, organizuoti diskusijas.

18. Verslo tarybos nariai turi teisę siūlyti Savivaldybės tarybai pakeisti ir papildyti šiuos nuostatus.

19. Verslo tarybos narys privalo deklaruoti savo interesus, susijusius su svarstomu klausimu, ir nuo jo svarstymo nusišalinti.

20. Verslo tarybos nariai neturi teisės atskleisti su Verslo tarybos veikla susijusios informacijos, jeigu jos atskleidimas prieštarauja galiojantiems teisės aktams.

**V SKYRIUS**

**BAIGIAMOSIOS NUOSTATOS**

21. Verslo taryba sudaroma ir naikinama, jos sudėtis keičiama, jos veiklos nuostatai tvirtinami, keičiami ir pripažįstami netekusiais galios Savivaldybės tarybos sprendimu.

22. Verslo taryba yra atskaitinga Savivaldybės tarybai ir savo veiklos ataskaitą už praėjusius metus pateikia Savivaldybės tarybos veiklos reglamento nustatyta tvarka.

23. Verslo tarybos posėdžių protokolai ir kiti dokumentai saugomi Savivaldybės tarybos ir mero sekretoriate.

–––––––––––––––––––––––––––––